Gelebt ich noch die lieben zit (Mit aufgelösten Abbreviaturen)
Gelebt ich noch die lieben zit·
dc ich dc lant solte beschowen·
darinne al min froͤide lit·
nv lange an einer schonen frǒwen·
so gesehe min lip·
niemer weder man noch wib·
getruren noh gewinnen rowen·
mich dvhte nv vil maniges gv̊t·
da von ie swere was min mv̊t·

Ich wande ir e· vil verre sin·
da ich nv vil nahe were·
alrerste hat dc herze min·
von der froͤmde grosse swere·
es tůt wol sin trúwe schin·
wer ich iender vmb den rin·
so friesche ich lihte ein ander mere·
des ich doch leider nie vernam·
sit dc ich vber die berge kam·

Ich sage ir nv vil lange zit·
wie sere si min herze twinget·
als vngelǒbic ist ir nit·
dc  si der zwiuel darvs bringet·
dc si hat als selhen kip·
den ze rehte ein selig wib·
niemer rehte vol bringet·
dc si dem vngelônet lat·
der si vor al der werlte hat·

Nieman sol mir dc verstan·
sine moͤhte mich vor eime iaere·
von sorgen wol erloͤset han·
ob es der schonen wille were·
ǒch half mir sere ein lieber wan·
swanne si min ǒgen san·
dc wc ein froͤide fúr die swere·
alleine wil sis gelǒben niet·
dc si min ǒge gerne siet·

Deutsche Philologie
Deutschland
12. Jahrhundert
Mittelhochdeutsch
Versdichtung
Codex Manesse